Klasaksie teen die GEPF dan aangehoorArgieffoto Die vakbond Solidariteit se aansoek om die sertifisering van ŉ klasaksie as die eerste stap om die staatsdienspensioenfonds (GEPF) aanspreeklik te hou vir die onregmatige wysiging van die formule waarvolgens amptenare se aktuariële belang by bedanking bereken word, word Woensdag in die Pretoriase Hooggeregshof aangehoor. Solidariteit doen aansoek om namens meer as 1,2 miljoen staatsamptenare te kan optree om die GEPF gevolglik verantwoordbaar te hou vir die eensydige wysigings wat aan die formule aangebring is. “Die GEPF-aansoek wat Solidariteit bring, is ’n baie groot hofaksie en waarskynlik die eerste van sy soort. Ons is van mening dat daar nie ŉ behoorlike konsultasieproses gevolg is nie, soos vereis word ingevolge die reëls van die fonds, en daarom sal Solidariteit se hofsaak teen die GEPF tot voordeel van alle staatsdienswerkers wees,” het Johan Kruger, adjunkbestuurshoof van Solidariteit, gesê. Volgens Kruger sal staatsamptenare wat beoog om te bedank, of wat reeds bedank het nadat die formule eensydig gewysig is, voordele ter waarde van duisende rande verloor. “Solidariteit sal verder eis dat persone wat sedert die eensydige aanpassing bedank het, vergoed word asof die vorige formule gegeld het en dat moratore rente hierop betaal word,” het Kruger gesê. Solidariteit eis ook dat die formuleverandering wat aangebring is om die bedankingswaarde van staatsamptenare se pensioenvoordeel te bereken, hersien moet word.